ΓΡΑΠΤΗ ΕΡΩΤΗΣΗ E-1938/97 υποβολή: Riccardo Nencini (PSE) προς την Επιτροπή (4 Iουνίου 1997)

Θέμα: Επιχείρηση Benninger (Bisenzio, Φλωρεντία), ενδεχόμενη μεταφορά

Το 1995, η επιχείρηση Benninger έλαβε χρηματοδοτήσεις στα πλαίσια των προγραμμάτων Brite και Thermie συνολικού ύψους 550.000.000 λιρετών Ιταλίας (σχέδιο «διπλής δημιουργίας»), ενώ σήμερα πραγματοποιούνται επαφές με τοπικούς φορείς προκειμένου να εξασφαλιστούν δημόσιες χρηματοδοτήσεις για την επαγγελματική κατάρτιση. Τον περασμένο Απρίλιο, η επιχείρηση εκδήλωσε την πρόθεσή της να μεταφέρει τα 4/5 της παραγωγής της στη Γερμανία και την Ελβετία (χώρα που δεν ανήκει στην ώνωση) το αργότερο έως τον Οκτώβριο 1997. Αυτή η μεταφορά, της οποίας οι λόγοι δεν είναι σαφείς, θα συνεπάγεται ταυτόχρονα απώλεια θέσεων απασχόλησης και πτώση των συνδεδεμένων με αυτήν δραστηριοτήτων.

Θα μπορούσε άραγε η Επιτροπή να παρέμβει επί του ζητήματος, λαμβάνοντας ειδικότερα υπόψη τις κοινοτικές επιδοτήσεις που έχει ήδη εισπράξει η επιχείρηση προκειμένου να εγκατασταθεί στην Ιταλία;

Απάντηση του κ. Flynn εξ ονόματος της Επιτροπής (5 Σεπτεμβρίου 1997)

Η Επιτροπή οφείλει να διευκρινίσει στο αξιότιμο μέλος του Κοινοβουλίου ότι την ευθύνη για την επιλογή και την υλοποίηση συγκεκριμένων σχεδίων κατάρτισης ή ανάπτυξης του ανθρώπινου δυναμικού την έχουν οι αρχές των κρατών μελών. Επίσης, η Επιτροπή δεν είναι σε θέση να αποφανθεί επί των αποφάσεων που λαμβάνουν τα διοικητικά όργανα μιας ιδιωτικής επιχείρησης με βάση οικονομικά κριτήρια.

Οι οδηγίες 75/129/ΕΟΚ ((ΕΕ L 48 της 22.2.1975. )) και 92/56/ΕΚ ((ΕΕ L 245 της 26.8.1992. )) που αφορούν την προσέγγιση των νομοθεσιών των κρατών μελών σχετικά με τις ομαδικές απολύσεις, έχουν ήδη μεταφερθεί στο εσωτερικό δίκαιο της Ιταλίας. Εναπόκειται λοιπόν στους ιταλούς εργαζομένους να διεκδικήσουν τα δικαιώματά τους, προσφεύγοντας, ενδεχομένως, στα εθνικά δικαστήρια.

Όσον αφορά το πρόγραμμα Brite, πρέπει να επισημάνουμε ότι η εν λόγω επιχείρηση συμμετείχε σε μια ερευνητική κοινοπραξία, η οποία έλαβε χρηματοδότηση από το πρόγραμμα για τεχνολογική έρευνα στην περίοδο 1991-1994. Από εκεί και πέρα, η κοινοπραξία δεν έλαβε καμία χρηματοδότηση από το εν λόγω πρόγραμμα.

Όσον αφορά, τώρα, το πρόγραμμα Thermie, η Επιτροπή μπορεί να επιβεβαιώσει στο αξιότιμο μέλος του Κοινοβουλίου ότι η εν λόγω επιχείρηση, σε συνεργασία με άλλες εταιρείες, υπέβαλε αίτηση χρηματοδότησης για ένα καινοτόμο σχέδιο εξοικονόμησης ενέργειας στη Γαλλία και την Ιταλία, στον τομέα της κλωστοϋφαντουργίας. Η Επιτροπή διαπραγματεύεται επί του παρόντος τις τεχνικές και οικονομικές λεπτομέρειες που απαιτούνται για την υλοποίηση του σχεδίου. Στο πλαίσιο του προγράμματος Thermie, η Επιτροπή μπορεί να χρηματοδοτήσει σχέδια που υλοποιούνται εντός της Κοινότητας, στις χώρες-εταίρους που συμμετέχουν στη χρηματοδότηση του προγράμματος και στις τρίτες χώρες, εφόσον αυτή η οικονομική συνεισφορά συμβάλλει στην υλοποίηση των στόχων του προγράμματος και είναι σύμφωνη με την αρχή του αμοιβαίου πλεονεκτήματος.

Η Επιτροπή, επομένως, δεν διαθέτει κανενός είδους μέσο που να της επιτρέπει να παρέμβει στη συγκεκριμένη περίπτωση, παρά μόνον εφόσον θα ήταν δυνατόν να αποδειχθεί ότι υπάρχουν προβλήματα εφαρμογής των εθνικών μέτρων μεταφοράς των προαναφερόμενων οδηγιών.